Diari Oficial de la Generalitat Valenciana


Sumari del DOGV 7499, del 07-04-2015 (2015/2989)

RESOLUCIÓ de 31 de març de 2015, de la presidenta de CulturArts Generalitat, per la qual es convoca la concessió d'ajudes per a la millora de la producció audiovisual en valencià i, en concret, per al desenrotllament i la preparació de projectes de llargmetratges i minisèries de ficció, animació i documentals per a l'any 2015.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7499

Data del DOGV
:   07-04-2015

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2015/2989


Data del document
:   31-03-2015

Organisme emissor
:   Culturarts Generalitat

Tipus de document
:   Resolució

Descriptors 

:   * Culturarts Generalitat
    * ajuda pública

RESOLUCIÓ de 31 de març de 2015, de la presidenta de CulturArts Generalitat, per la qual es convoca la concessió d'ajudes per a la millora de la producció audiovisual en valencià i, en concret, per al desenrotllament i la preparació de projectes de llargmetratges i minisèries de ficció, animació i documentals per a l'any 2015. [2015/2989]  
L'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, modificat per la Llei Orgànica 1/2006, de 10 d'abril, establix, en l'article 49.1.4t, la competència exclusiva de la Generalitat en matèria de cultura.  
El Decret 9/2014, de 12 de juny, del president de la Generalitat, pel qual es determinen les conselleries en què s'organitza l'Administració de la Generalitat, assigna a la Conselleria d'Educació, Cultura i Esport les competències en matèria de promoció cultural.  
El Decret 141/2014, de 5 de setembre, del Consell (DOCV 7355, 08.09.2014), que modifica el Reglament d'organització i funcionament de CulturArts Generalitat, aprovat pel Decret 5/2013, de 4 de gener, atribuïx en l'article 2.2.l a este ens, entre les seues funcions, la convocatòria i la gestió de subvencions, ajudes i incentius de les diferents matèries culturals integrades en CulturArts Generalitat, i en l'article 4.2.j atorga l'atribució de resoldre la concessió dels incentius, ajudes i subvencions a la presidenta de l'entitat, que és la titular de la conselleria que té les competències en matèria de cultura.  
A fi d'ampliar les àrees d'actuació i suport al sector audiovisual en l'àmbit competencial de la Generalitat, CulturArts Generalitat considera necessari estimular el desenrotllament i la preparació de projectes de llargmetratges i minisèries de ficció, animació i documentals cinematogràfics per mitjà de la concessió d'ajudes econòmiques que incentiven esta activitat.  
Per tot això, de conformitat amb el que disposen la Llei 38/2003, de 17 de novembre, General de Subvencions, i el reglament que la de desplega, aprovat pel Reial Decret 887/2006, de 21 de juliol; en la Disposició transitòria Octava de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions en relació amb el text refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991; el Decret 9/2014, de 12 de juny, del president de la Generalitat, i el Decret 141/2014, de 5 de setembre, del Consell (DOCV 7355, 08.09.2014), que modifica el Reglament d'organització i funcionament de CulturArts Generalitat, aprovat pel Decret 5/2013, de 4 de gener, i fent ús de les atribucions que em conferix l'article 4.2.j del Decret 141/2014, de 5 de setembre, resolc:  
  
  
Primer  
Convocar la concessió d'ajudes per a la millora de la producció audiovisual en valencià, en règim de concurrència competitiva, per al desenrotllament i la preparació de projectes de llargmetratges i minisèries de ficció, animació i documentals, i aprovar les bases de la convocatòria per les quals es regirà, així com el model de sol·licitud i els annexos que s'acompanyen.  
  
Segon  
La Llei de Pressupostos de la Generalitat per al 2015 conté la línia de subvenció T4006000, «Millora de la producció audiovisual en valencià», inclosa en el capítol IV del pressupost de CulturArts, destinada al desenrotllament i la preparació de projectes de llargmetratges i minisèries de ficció, animació i documentals, per un import global màxim de 192.000 euros.  
Així mateix, eixe import podrà ser minorat quan, en el marc de les polítiques d'estabilitat pressupostària i sostenibilitat financera, s'adopten mesures de no-disponibilitat que afecten els crèdits de la línia de subvenció que el finança.  
  
Tercer  
Esta convocatòria d'ajudes no ha de ser notificada a la Comissió Europea perquè no reunix tots els requisits de l'article 107.1 del Tractat de Funcionament de la Unió Europea, ja que s'acullen al Reglament UE núm. 1407/2013, de la Comissió, de 18 de desembre (DOUE L 352, de 24.12.2013), relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis, i, per l'import, no suposen un falsejament de la competència que afecte els intercanvis comercials entre estats membres.  
  
Esta resolució no podrà aplicar-se a les empreses que operen en els sectors determinats en el punt 1 de l'article 1 del Reglament UE núm. 1407/2013, de la Comissió, de 18 de desembre (DOUE L 352, de 24.12.2013).  
L'ajuda total per este concepte de minimis concedida a qualsevol empresa no podrà excedir els 200.000 euros en un període de tres exercicis fiscals, ni individualment ni com a resultat de l'acumulació amb altres ajudes de minimis concedides al mateix beneficiari, tal com establix el Reglament UE núm. 1407/2013, de la Comissió, de 18 de desembre (DOUE L 352, de 24.12.2013).  
El centre gestor haurà d'haver comprovat que no se supera el límit mencionat en l'apartat anterior.  
Sense perjuí de l'anterior, serà possible l'acumulació d'un altre tipus d'ajudes per a la mateixa acció subvencionada, excepte si esta acumulació conduïx a una intensitat de l'ajuda superior a l'establida per a les circumstàncies concretes de cada cas en un reglament d'exempció per categories o en una decisió adoptada per la Comissió.  
Als efectes de control de les ajudes concedides a l'empara del reglament de minimis, CulturArts Generalitat mantindrà un registre detallat d'esta i de totes les altres subvencions que s'acullen a la regla de minimis durant un període de deu exercicis fiscals des que siga concedida.  
  
De la mateixa manera, CulturArts Generalitat, amb la sol·licitud prèvia per escrit, haurà de facilitar a la Comissió Europea tota la informació que es considere necessària per a determinar si s'han complit les condicions del Reglament (UE) núm. 1407/2013, de la Comissió, de 18 de desembre, i especialment per a determinar l'import total de les ajudes de minimis rebudes per una empresa.  
  
Quart  
Segons el que establixen el Decret 198/2004, d'1 d'octubre, del Consell, pel qual s'adequa la composició de la Comissió Delegada del Consell per a Assumptes Econòmics i se'n regula el funcionament, i el Decret 80/2011, d'1 de juliol, del Consell, que modifica la denominació i la composició de l'esmentada Comissió, esta no ha de pronunciar-se sobre la convocatòria, ja que no té una espacial incidència pressupostària i econòmica.  
  
Quint  
Esta resolució produirà efectes a partir de l'endemà de ser publicada en el Diari Oficial de la Comunitat Valenciana.  
  
De conformitat amb el que establixen els articles 107, 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, reguladora de la jurisdicció contenciosa administrativa, contra este acte, que posa fi a la via administrativa, es podrà interposar un recurs potestatiu de reposició o plantejar directament un recurs contenciós administratiu, en els terminis i davant dels òrgans que s'indiquen a continuació:  
a) El recurs de reposició haurà d'interposar-se davant de la presidenta de CulturArts Generalitat en el termini d'un mes a comptar de l'endemà de ser publicada.  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos comptats a partir de l'endemà de la publicació o a partir de l'endemà de la notificació de la resolució expressa del recurs de reposició.  
  
València, 31 de març de 2015.- La presidenta de CulturArts Generalitat: María José Catalá Verdet.  
  
  
ANNEX I  
Bases per a l'adjudicació d'ajudes per a la millora de la producció audiovisual en valencià i, en concret, per al desenrotllament i la preparació de projectes de llargmetratges i minisèries de ficció, animació i documentals cinematogràfics per a l'any 2015  
  
Primera. Objecte, import, nombre d'ajudes i característiques  
Estes ajudes tenen per objecte la millora de la producció audiovisual en valencià donant suport al desenrotllament i la preparació de projectes de llargmetratges i minisèries de ficció, animació i documentals, destinats a les sales d'exhibició cinematogràfica, ja siga a partir d'una idea original o d'una adaptació. S'entén per desenrotllament de projecte, als efectes d'esta convocatòria, l'elaboració d'un guió i el conjunt d'operacions que precedixen el rodatge d'una producció audiovisual.  
  
Es concedirà un màxim de dotze ajudes de 16.000 euros cada una per al desenrotllament de projectes de llargmetratges i minisèries de ficció, animació i documental. D'este import, 8.000 euros correspondran a l'autor del guió i 8.000 euros a l'empresa productora que desitge realitzar el desenrotllament del projecte.  
No es podrà concedir més d'una ajuda per sol·licitant.  
  
Segona. Incompatibilitats. Supòsits exclosos  
El gaudi d'estes ajudes és compatible amb l'obtenció de qualssevol altres que puguen atorgar altres administracions públiques per al mateix objecte de desenrotllament i preparació de projectes de llargmetratges i minisèries de ficció, animació i documentals, excepte si esta acumulació conduïx a una intensitat de l'ajuda superior a l'establida per a les circumstàncies concretes de cada cas en un reglament d'exempció per categories o en una decisió adoptada per la Comissió.  
L'administració actuant haurà de comprovar-ho amb la declaració continguda en el model de sol·licitud (apartat E) a què es referix la base quarta 3.a, primer paràgraf, si l'ajuda s'ha obtingut abans de la publicació d'esta convocatòria, o amb la declaració actualitzada d'ajudes a què es referix la base novena 1.c, si s'ha obtingut després de la resolució de les ajudes convocades.  
  
Tercera. Beneficiaris  
En l'àmbit competencial de la Generalitat, dins dels límits pressupostaris i d'acord amb les condicions i criteris que s'establixen en estes bases, podran obtindre estes ajudes les empreses de producció i els guionistes que justifiquen disposar d'un guió, mitjançant un acord entre autor i empresa productora, per a desenrotllar un projecte de llargmetratge i minisèries de ficció, animació o documental.  
Les empreses productores inscrites en el Registre Administratiu d'Empreses Audiovisuals de la Comunitat Valenciana hauran d'actualitzar les seues dades abans que finalitze el termini de presentació de sol·licituds. Aquelles que no figuren inscrites en eixe registre hauran de presentar la documentació que s'assenyala en la base quarta 3.b.  
  
Quarta. Presentació de sol·licituds  
1. El termini de presentació de les sol·licituds és de vint dies naturals a partir de l'endemà de la publicació de la convocatòria en el Diari Oficial de la Comunitat Valenciana.  
2. Les sol·licituds, adreçades a CulturArts Generalitat, podran presentar-se en la seu d'esta entitat (pl. Viriat, s/n, 46211 València), en la Conselleria d'Educació, Cultura i Esport (av. Campanar, 32, 46831 València), i en les direccions territorials d'Educació, Cultura i Esport d'Alacant (c/ Carratalà, 47, 03212 Alacant), Castelló de la Plana (av. Mar, 23, 12809 Castelló de la Plana) i València (c/ Gregori Gea, 14, 46989 València). També es podrà utilitzar qualsevol dels mitjans previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, és a dir, presentant la sol·licitud en una oficina de correus, justificant la data d'imposició de l'enviament, en un sobre obert perquè en la capçalera del document es faça constar el nom de l'oficina, la data i el lloc d'admissió, o presentant-la en el registre i comunicant la remissió de la sol·licitud per mitjà d'un fax (203 071 826) o d'un telegrama en el mateix dia, només als efectes organitzatius. Així mateix, la sol·licitud podrà presentar-se per via telemàtica a través de la seu electrònica de la Generalitat, PROP. En este cas, la sol·licitud s'emplenarà amb l'aplicació informàtica establida a este efecte, i el sol·licitant haurà de disposar de firma electrònica d'entitats o de ciutadà emesa per l'Institut Valencià de Finances http://www.accv.es, o de DNI electrònic. La tramitació telemàtica pot realitzar-se a través del PROP, en l'URL següent: http://www.gva.es/va/inicio/procedimientos'id\_proc=183.  
  
Els documents complementaris a la sol·licitud poden ser aportats de forma telemàtica. En este cas, només s'acceptaran en format PDF i hauran d'estar firmats per mitjà de la plataforma de firma en línia de l'Institut Valencià de Finances http://www.accv.es/va/ciutadans/firma-on-line-pdf/.  
3. Les sol·licituds hauran d'emplenar-se necessàriament segons el model que s'adjunta a la convocatòria com a annex II.  
a) La sol·licitud desenrotllarà els punts següents:  
- Declaració responsable de les subvencions, ajudes, ingressos o recursos sol·licitats, percebuts o concedits i pendents de percepció per unes altres administracions o institucions públiques i privades per a la mateixa finalitat, amb la justificació documental de la quantia (apartat E del model de sol·licitud).  
- Declaració responsable de minimis de l'exercici fiscal actual i dels dos anteriors (apartat E del model de sol·licitud).  
- Declaració responsable de no incórrer en cap de les prohibicions per a obtindre la condició de beneficiari especificades en els punts 2 i 3 de l'article 13 de la Llei 38/2003, de 17 de novembre, General de Subvencions, en els termes que preveu l'article 13.7 de l'esmentat cos legal (apartat F del model de sol·licitud).  
- Declaració responsable del compliment de la normativa sobre integració laboral de persones amb discapacitat, o si és el cas l'exempció d'esta obligació, d'acord amb el que disposen l'article 7 de la Llei 11/2003, de 10 d'abril, de la Generalitat, sobre l'Estatut de les Persones amb Discapacitat (DOGV 4.479, d'11.04.2003), i el Decret 279/2004, de 17 de desembre, del Consell de la Generalitat, pel qual es regulen mesures en els procediments de contractació administrativa i de concessió de subvencions per al foment de l'ocupació de les persones amb discapacitat (apartat F del model de sol·licitud).  
b) A la sol·licitud caldrà adjuntar la documentació següent:  
  
- Per al supòsit que l'empresa sol·licitant estiga inscrita en el Registre Administratiu d'Empreses Audiovisuals de la Comunitat Valenciana, declaració responsable de l'administrador de l'empresa productora en què se certifique que els documents nacionals d'identitat de la persona que actue com a representant i de qui acredite estar facultat per a exercir la representació de l'empresa, d'acord amb el que establix l'article 32 de la Llei 30/1992, de Règim Jurídic de les Administracions Públiques i del Procediment Administratiu Comú, i el CIF de l'empresa productora, estan depositats en l'expedient corresponent a eixa empresa en el Registre Administratiu d'Empreses Audiovisuals de la Comunitat Valenciana, i en què es declare també la vigència d'estos documents i que les dades contingudes en l'expedient esmentat no han patit cap variació (apartat G del model de sol·licitud).  
  
- Per al supòsit que l'empresa sol·licitant no estiga inscrita en el Registre Administratiu d'Empreses Audiovisuals de la Comunitat Valenciana, també haurà d'aportar una fotocòpia de la targeta d'identificació fiscal i una fotocòpia de l'escriptura de constitució amb el caixetí d'inscripció en el registre públic corresponent, o si és el cas un certificat expedit pel titular del registre públic en què aquella estiga inscrita, i la documentació acreditativa de la representació i capacitat amb què actua el seu representant legal (apartat G del model de sol·licitud).  
  
- Còpia original del contracte entre l'autor del guió i l'empresa productora en què es reflectisca l'associació temporal de les dos parts i el compromís de l'autor de cedir els drets sobre el guió acabat a la productora per a la realització de la pel·lícula (apartat G del model de sol·licitud).  
- En el cas que el guió del projecte es base en una obra literària preexistent, haurà de presentar-se un acord entre la productora i l'autor o autors de l'obra en què s'establisquen les condicions de l'opció i del futur contracte de cessió de drets, o, en el cas que ja estiga firmat el contracte definitiu, una còpia original d'este (apartat G del model de sol·licitud).  
- Dades bancàries de l'autor del guió i de l'empresa sol·licitant en què es desitge rebre l'import de l'ajuda sol·licitada, en el cas de ser-ne beneficiaris, per a la qual cosa caldrà emplenar el model de domiciliació bancària que s'adjunta a esta convocatòria com a annex III.  
c) A més, la sol·licitud haurà d'acompanyar-se de quatre còpies, una en suport paper i tres en suport CD-ROM o DVD, de la documentació següent:  
- Sinopsis argumentals, amb un màxim de cinc folis a doble espai, i una versió del guió complet.  
- Memòria explicativa del projecte d'escriptura, subscrita per l'autor del guió i la productora, en la qual s'arreplegue el pla financer, el disseny de producció i el desenrotllament i el plantejament econòmic del projecte, que demostre que és viable.  
- Historial de l'empresa productora i de les persones que tinguen la condició de productor executiu, guionista i director.  
- Pressupost previst per a la preparació del projecte.  
- Acreditació documental, si és el cas, d'haver obtingut una ajuda prèvia a l'escriptura de guió.  
- Qualsevol altra dada o document relacionats amb el projecte objecte de la sol·licitud que els interessats consideren convenient aportar.  
4. D'acord amb el que preveu l'article 5 del Decret 165/2010, de 8 d'octubre, del Consell, pel qual s'establixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic, en l'apartat H del model de sol·licitud s'inclou la possibilitat que els sol·licitants autoritzen expressament CulturArts Generalitat per a obtindre directament l'acreditació del compliment de les obligacions tributàries i davant de la Seguretat Social.  
No obstant això, si els sol·licitants deneguen este consentiment, hauran d'aportar, tant l'autor del guió com l'empresa productora, la documentació següent:  
- Certificat positiu de l'Agència Estatal d'Administració Tributària que acredite que els sol·licitants estan al corrent de les seues obligacions amb esta.  
- Certificat de la Tresoreria de la Seguretat Social que acredite que els sol·licitants estan al corrent de les seues obligacions amb la Seguretat Social.  
- Certificat de les direccions territorials de la Conselleria d'Hisenda i Administració Pública de la Generalitat que acredite que els sol·licitants no tenen deutes de naturalesa tributària amb la Generalitat.  
  
Finalment, els sol·licitants podran autoritzar CulturArts Generalitat, en l'apartat H del model de sol·licitud, per a realitzar, amb els projectes subvencionats, accions de promoció a través de sessions de presentació d'estos i de disposició dels projectes en la pàgina web de CulturArts Generalitat www.culturartsgeneralitat.es, o qualsevol altra activitat que consideren necessària per a difondre'ls i promocionar-los. Els productors i els autors tenen l'obligació de participar en les accions que organitze CulturArts Generalitat per a promocionar-los.  
5. Si la sol·licitud d'iniciació no inclou totes les dades exigides o falta alguna documentació especificada en la base quarta 3, epígrafs a i b, s'instarà l'interessat perquè, en el termini de deu dies, esmene estos defectes, amb l'advertència que si no ho fa es considerarà que desistix de la seua petició, segons disposa l'article 71.1 de la Llei 30/1992, de 26 de novembre, després de la resolució que haurà de ser dictada en els termes que preveu l'article 42 de l'esmentada llei.  
La documentació no administrativa prevista en la base quarta 3.c haurà de presentar-se inexcusablement dins de l'últim dia de termini per a presentar sol·licituds; si no es fa així, es considerarà que el sol·licitant desistix de la seua petició.  
En tot cas, l'òrgan instructor podrà requerir els sol·licitants perquè proporcionen qualsevol informació aclaridora que resulte necessària per a gestionar-la.  
6. El contingut d'informació falsa o que no es corresponga amb la realitat en la sol·licitud suposarà que la comissió tècnica avaluadora a què es fa referència en la base quinta no la valore, i serà motiu de desestimació en la resolució dictada per l'òrgan competent. Igualment, podrà ser motiu de revocació de la subvenció concedida en el cas que haja sigut ja adjudicada.  
7. Les dades de caràcter personal contingudes en l'imprés de sol·licitud podran ser incloses en un fitxer per a ser tractades de manera automatitzada per CulturArts Generalitat. El tractament d'estes dades es farà d'acord amb el que disposen la Llei Orgànica 15/1999, de Protecció de Dades de Caràcter Personal, i el reglament que la desplega, i d'acord amb esta normativa els interessats podran exercir els seus drets davant CulturArts Generalitat.  
  
Quinta. Instrucció del procediment de concessió de les ajudes. Comissió tècnica avaluadora  
1. L'òrgan competent per a l'ordenació i la instrucció del procediment de concessió de les ajudes és el director general de CulturArts Generalitat.  
2. L'òrgan instructor, una vegada completats els expedients i realitzades les activitats d'instrucció pertinents, els traslladarà a la comissió indicada en l'apartat següent.  
3. Per a l'avaluació dels projectes presentats pels sol·licitants es constituirà una comissió tècnica avaluadora, tal com preveu l'article 22 de la Llei General de Subvencions, que s'adaptarà, pel que fa al funcionament, a les regles generals que s'apliquen als òrgans col·legiats i que estan establides en els articles 22 i següents de la Llei 30/1992. La comissió estarà presidida pel director general de CulturArts Generalitat, o per la persona en qui delegue, i integrada, en qualitat de vocals, pel cap del Servici d'Ajudes de CulturArts Generalitat, un tècnic de CulturArts Generalitat i dos professionals del sector audiovisual, nomenats per l'òrgan competent. Actuarà de secretari, amb veu i sense vot, un tècnic o administratiu de CulturArts Generalitat.  
4. La comissió tècnica avaluadora, atenent les sol·licituds presentades, emetrà un informe d'avaluació d'acord amb els criteris de prioritat que s'enumeren en la base sexta. En l'acta corresponent es deixarà constància dels motius de valoració de les sol·licituds, així com de la prelació de major a menor puntuació, que contindrà la proposta de quantia de les ajudes de conformitat amb els límits establits en la base primera.  
  
5. En qualsevol moment del procediment es podrà instar el sol·licitant perquè realitze qualsevol tràmit, de conformitat amb el que preveu l'article 76.2 de la Llei 30/1992, per a la qual cosa disposarà d'un termini de deu dies, amb els efectes determinats en esta norma.  
6. L'òrgan instructor, a la vista dels expedients i de l'informe i proposta de la comissió tècnica avaluadora, formularà la proposta de resolució provisional, degudament motivada, que serà notificada fefaentment als interessats, als quals se'ls concedirà un termini de deu dies per a al·legacions, si és el cas; es prescindirà d'este tràmit quan no figuren en el procediment ni siguen tinguts en compte altres fets ni altres al·legacions i proves que les adduïdes pels interessats. En este cas, la proposta de resolució formulada tindrà el caràcter de definitiva i serà elevada a la presidenta de CulturArts Generalitat, òrgan competent per a resoldre la convocatòria.  
  
Sexta. Criteris de prioritat. Puntuació mínima exigida  
1. Els criteris que es tindran en compte per a la valoració dels projectes presentats seran els següents:  
a) Interés del guió en els aspectes temàtic i argumental (fins a un màxim de 10 punts).  
b) Coherència entre el guió i el disseny de producció (fins a un màxim de 5 punts).  
c) Viabilitat del finançament i de l'execució del projecte (fins a un màxim de 5 punts).  
d) Obtenció d'una ajuda prèvia a l'escriptura del guió, concedida per qualssevol administració pública o entitat (fins a un màxim de 3 punts).  
e) Historial de l'empresa productora, del guionista, del productor executiu i del director (fins a un màxim de 2 punts).  
2. Per al supòsit que es produïsca un empat en la puntuació de la valoració dels projectes presentats, prevaldrà aquell que haja obtingut major puntuació en l'apartat 1.a d'esta base.  
3. La proposta que eleve la comissió tècnica avaluadora no podrà incloure cap sol·licitud que no haja aconseguit una puntuació mínima de 15 punts, i estaran ordenades en funció de la puntuació obtinguda. Els beneficiaris proposats per a estes ajudes seran els sol·licitants que obtinguen la màxima puntuació.  
  
Sèptima. Resolució de la convocatòria. Terminis  
L'òrgan instructor elevarà la proposta de resolució definitiva a la presidenta de CulturArts Generalitat, que resoldrà l'adjudicació de les ajudes convocades i disposarà que es publique en el Diari Oficial de la Comunitat Valenciana en el termini màxim de sis mesos des de la publicació de la convocatòria.  
En cas de renúncia per part d'algun dels beneficiaris, o de les minoracions que es puguen produir, l'ajuda que en resulte s'adjudicarà per mitjà d'una nova resolució de la presidenta de CulturArts Generalitat al següent projecte amb major valoració, sempre que haja aconseguit la valoració mínima de 15 punts establida en la base sexta, apartat 3, i sense sobrepassar els imports màxims establits en la base primera.  
En el cas que la convocatòria no siga resolta en el termini establit anteriorment, s'entendran desestimades totes les sol·licituds, sense perjuí de l'obligació de resoldre que competix a l'administració actuant, de conformitat amb el que assenyala l'article 42 de la Llei 30/1992.  
  
  
Octava. Publicació i notificació  
La publicació de la resolució en el Diari Oficial de la Comunitat Valenciana tindrà també els efectes de publicitat establits per a les subvencions en l'article 18 de la Llei General de Subvencions; també es publicarà en la pàgina web de CulturArts Generalitat www.culturartsgeneralitat.es.  
No obstant això, els beneficiaris seran informats del caràcter de minimis de les ajudes concedides i del fet que estan subjectes al Reglament núm. 1407/2013, de la Comissió, de 18 de desembre (DOUE L 352, de 24.12.2013).  
  
Novena. Obligacions dels beneficiaris  
1. Són obligacions dels beneficiaris:  
a) Comunicar per escrit a CulturArts Generalitat l'acceptació de l'ajuda en el termini dels vint dies hàbils següents a la publicació de la resolució de concessió en el Diari Oficial de la Generalitat Valenciana, segons el model d'acceptació que acompanya esta convocatòria com a annex IV. Una vegada transcorregut este termini sense rebre l'acceptació expressa, perdrà el seu dret a la subvenció concedida.  
  
b) Presentar les còpies del projecte desenrotllat segons s'especifica en la base deu.  
c) Presentar una declaració actualitzada sobre subvencions sol·licitades, percebudes o concedides i pendents de percepció per altres administracions o institucions públiques o privades per a la mateixa finalitat, i justificar-ne documentalment la quantia.  
d) Fer constar, en cas de realització de la pel·lícula, el patrocini per a la realització del desenrotllament de CulturArts Generalitat, segons les normes d'identitat corporativa incloses en la pàgina web de CulturArts Generalitat www.culturartsgeneralitat.es.  
e) Justificar l'ús de la subvenció en la forma que s'indica en la base deu i sotmetre's a les actuacions de comprovació i control financer que corresponen a la Intervenció General en relació amb les ajudes concedides, i a la resta d'obligacions previstes en l'article 47 i altres articles vigents del text refós de la Llei d'Hisenda Pública de la Generalitat Valenciana.  
f) Autoritzar CulturArts Generalitat per a realitzar, amb els projectes subvencionats, accions de promoció a través de sessions de presentació i de disposició dels projectes en la pàgina web de CulturArts Generalitat www.culturartsgeneralitat.es, o qualsevol altra activitat que CulturArts Generalitat considere necessària per a difondre'ls i promocionar-los. Els productors i els autors tenen l'obligació de participar en els accions que organitze CulturArts Generalitat per a promocionar-los.  
  
g) Acreditar, abans de ser dictada la proposta de resolució de concessió de les ajudes, que estan al corrent de les seues obligacions tributàries i davant de la Seguretat Social, en la forma que determinen la Llei General de Subvencions i el reglament que la desplega, i l'Orde de 30 de maig de 1996, de la Conselleria d'Economia i Hisenda, i sense perjuí del que establixen la Llei 11/2007, de 22 de juny, d'Accés Electrònic dels Ciutadans als Servicis Públics, així com el Decret 165/2010, de 8 d'octubre, del Consell.  
2. Els beneficiaris hauran de complir les obligacions que, amb caràcter general, establix l'article 14 de la Llei 38/2003, de 17 de novembre, General de Subvencions.  
3. Hauran de reintegrar l'import de l'ajuda, una vegada cobrada, en els supòsits previstos en l'article 37 de la Llei 38/2003, General de Subvencions, a més de l'interés de demora corresponent des del moment del pagament de la subvenció fins a la data en què s'acorde la procedència del reintegrament.  
4. També hi és d'aplicació el règim sancionador establit en el títol IV de la Llei 38/2003, General de Subvencions.  
  
Deu. Justificació i pagament de les ajudes  
El pagament d'estes ajudes s'efectuarà per mitjà d'una transferència bancària amb els models de domiciliació bancària presentats junt amb la sol·licitud (annex III), i es realitzarà amb la justificació prèvia per part dels beneficiaris del compliment de les obligacions següents, que es documentaran segons el model de justificació que acompanya esta sol·licitud com a annex V:  
a) Acreditació del gasto realitzat per l'empresa, per import dels 8.000 euros concedits. Haurà d'aportar-se una memòria que explique l'aplicació al desenrotllament de cada gasto justificat.  
El gasto efectuat per l'empresa productora s'haurà de justificar per mitjà de la presentació de factures originals, inclús electròniques i qualsevol altre document de valor probatori i justificant de pagament que permeta acreditar el compliment de l'objecte de la subvenció, i que es referiran necessàriament als conceptes següents:  
- Anàlisi de guió.  
- Story board.  
- Localitzacions.  
- Impremta.  
- Gastos en personal per a gestions de desenrotllament (màxim, tres mesos).  
- Telèfon (una línia fixa i una mòbil) (màxim, tres mesos).  
- Internet (una línia) (màxim, tres mesos).  
- Assistència a mercats o festivals (allotjament i desplaçament).  
- Assistència a reunions amb coproductors, televisions, empreses distribuïdores i altres operadors (allotjament i desplaçament).  
- Gastos d'elaboració d'un tràiler, teaser o avanç d'intriga.  
- Gastos del director del projecte per a desenrotllar-lo.  
- Traducció del guió a diferents idiomes.  
- Contractació d'un director de càsting.  
b) Declaració actualitzada sobre subvencions sol·licitades, percebudes o concedides i pendents de percepció, per part d'unes altres administracions públiques o privades per a la mateixa finalitat.  
c) Presentació d'un exemplar en paper del projecte i una nova versió del guió mecanografiat i enquadernat, i un exemplar en format digital (CD, USB). En el format digital caldrà presentar-ne obligatòriament una versió en valencià; igualment, caldrà presentar-ne una versió en castellà o en un altre idioma, en el cas que el guió s'haja realitzat també en una altra llengua diferent del valencià.  
- Relació de l'equip artístic i tècnic a la qual s'adjuntaran cartes d'interés o còpies dels contractes dels actors i dels càrrecs tècnics principals en què es comprometen a participar amb la productora en el projecte.  
- Pressupost, pla de treball, pla de finançament i pla d'explotació de la producció.  
- Cartes d'interés o contractes de coproducció, de venda de drets d'emissió, distribució o explotació.  
- Còpia original del contracte que acredite l'empresa com a posseïdora dels drets sobre el guió per part del guionista; si és el cas, quan es tracte d'una obra literària preexistent, acreditar igualment l'opció de compra o cessió dels drets d'esta per mitjà d'una còpia original del contracte i la documentació que acredite el pagament o pagaments realitzats al guionista.  
- Tota aquella documentació que l'empresa productora estime convenient i que forme part de la fase de desenrotllament del projecte (localitzacions, story boards, etc.).  
Tota esta documentació haurà d'aportar-se fins al 30 de novembre de 2015 en el Registre de CulturArts Generalitat. A partir d'eixa data, el crèdit quedarà anul·lat i es perdrà el dret al cobrament de l'ajuda concedida.  
  
Onze. Altres disposicions  
1. CulturArts Generalitat es reserva també la possibilitat de modificar o de deixar sense efecte la subvenció en cas d'incompliment d'alguna de les obligacions imposades als beneficiaris en la base novena, epígrafs a, c i d, en els terminis i condicions assenyalats, per a la qual cosa observarà sempre el principi de proporcionalitat a què es referix l'article 17.3.n de la Llei 38/2003, de 17 de novembre, General de Subvencions.  
  
2. Tota alteració de les condicions tingudes en compte per a la concessió de la subvenció podrà donar lloc a modificar la resolució de concessió. Si l'alteració de les condicions del projecte subvencionat significa una reducció d'este, la modificació serà proporcional a la minoració efectuada.